1Me a bol ma nywolirok pa Yesu Kristo, nyakwar Daudi, nyakwar Ibrayimu: 2Ibrayimu onywolo Isaka, Isaka to nywolo Yakobo, Yakobo to nywolo Yuda gi wutumin go; 3Yuda to nywolo Perez gi Zera i yoki jo Tamar, Perez to nywolo Heziron, Heziron to nywolo Ram; 4Ram to nywolo Aminadab, Aminadab to nywolo Nason, Nason to nywolo Salmon; 5Salmon gi chiege Rahab to jonywolo Bowaz, Bowaz gi chiege Ruth to jonywolo Obed, Obed to nywolo Yese; 6Yese to nywolo Daudi Kere. Daudi to nywolo Solomon ma min oido chipa Uriya; 7Solomon to nywolo Rehobowam, Rehobowam to nywolo Abiya, Abiya to nywolo Asa; 8Asa to nywolo Yehosafat, Yehosafat to nywolo Yoram; Yoram to nywolo Uziya; 9Uziya to nywolo Yotham, Yotham to nywolo Ahaz, Ahaz to nywolo Hezekiya; 10Hezekiya to nywolo Manase; Manase to nywolo Amos, Amos to nywolo Yosiya; 11Yosiya to nywolo Yekoniya gi wutumin go, gikenyo to itero jo paka ŋechin yu Babilon; 12Munyo otyek tero jo yu Babilon, Yokoniya onywolo Salutyel, Salutyel to nywolo Zerubabel; 13Zerubabel to nywolo Abiwud, Abiwud to nywolo Elyakim, Elyakim to nywolo Azor; 14Azor to nywolo Zadok; Zadok to nywolo Akim, Akim to nywolo Eliyudi, 15Eliyudi to nywolo Elyazar; Elyazar to nywolo Mathan, Mathan to nywolo Yakobo; 16Yakobo to nywolo Yozefu, mobedo chwor Marya, monywolo Yesu milwoŋo ni Kristo. 17Ri ameno, wok kwoŋ Ibrayimu tundo kwoŋi Daudi, obedo luse ji apar g'aŋwen; odoko wok kwoŋ Daudi, tundo munyo oter jo yu Babilon, obedo luse ji apar gaŋwen; kendo wok munyo oter jo yu Babilon tundo kwoŋ Kristo, bende obedo luse ji apar g'aŋwen. 18Me apaka nywolirok pa Yesu Kristo obedo: Munyo Yozefu fuodi oido nyaka jochikere nywomirok kodi Marya min Yesu, ma fuodi korwako go i ot, to nenere ni go oido otyeko gamo iye i men pa Chuny Maleŋ. 19Gikenyo Yozefu chwore, rupiri oido obedo dhano motire aka komito miyo go wichkwot, oido paro weyo go nyaliŋliŋ. 20Neni, munyo fuodi go paro ameno, malaika pa Ruoth to bino ri go i lek, to wacho ri go ni, “Yozefu wuodi pa Daudi, ikiri ilwor rwako Marya bedo dhako perin, rupiri go yach gi men pa Chuny Maleŋ. 21Go bino nywolo nyathi ma jayach, aka ibino chwoko nyinge ni Yesu; rupiri go ama bino botho ji pere kwoŋ recho pajo.” 22Gino jye otimere, ŋey gima jatuchi wach Were oluwo wotundi i kare ni, 23“Nyako ma fuodi kuya jachwo bino gamo iye, to nywolo nyathi ma jayach, ma ibino chwoko nyinge ni Emanwel,” dwoŋ mere ni, “Were ni gi wan.” 24Yozefu munyo ochiew, to timo paka malaika pa Were owacho ri go, to tero Marya bedo chiege; 25aka koŋeyere gine tundo munyo ochowo nywolo nyathi no to chwoko nyinge ni Yesu.
luo_Latn